**ACTIVITĂŢILE EXTRAŞCOLARE**

**ÎNVĂŢAREA ALTFEL-TOLERANȚA**

**Prof. Clop Ana Mariana**

**Liceul Vocațional Pedagogic Nicolae Bolcaș, Beiuș**

***Motto :***

“Să nu-i educăm pe copiii noştri pentru lumea de azi. Această lume nu va mai exista când ei vor fi mari şi nimic nu ne permite să ştim cum va fi lumea lor. Atunci să-i învăţăm să se adapteze.”

(Maria Montessori –”Descoperirea copilului”).

În organizarea ei actuală ,şcoala românească a deschis perspective dintre cele mai diverse formării tinerelor generaţii. Depăşind, uneori mai greu, alteori mai uşor, reticenţa acelor semeni- părinţi sau dascăli –care vedeau în activităţile extracurriculare şi extraşcolare doar o modalitate inoportună de a-i scoate pe elevi din rutina învăţării zilnice , învăţământul zilelor noastre acordă din ce în ce mai multă atenţie activităţilor extraşcolare şi extracurriculare menite a dezvolta personalitatea elevului.

Educaţia extracurrricularăurmăreşte identificarea şi cultivarea corespondenţei optime dintre aptitudini, talente, cultivarea unui stil de viaţă civilizat, precum şi stimularea comportamentului creativ în diferite domenii. Începând de la cea mai fragedă vârstă, copiii acumulează o serie de cunoştinţe punându-i în contact direct cu obiectele şi fenomenele din natură.

Scopul activităţilor extraşcolare este dezvoltarea unor aptitudini speciale, antrenarea elevilor în activităţi cât mai variate şi bogate în conţinut, cultivarea interesului pentru activităţi socio-culturale, facilitarea integrării în mediul şcolar, oferirea de suport pentru reuşita şcolară în ansamblul ei.. Activităţile extraşcolare se desfăşoară într-un cadru informal, ce permite elevilor cu dificultăţi de afirmare în mediul şcolar să reducă nivelul anxietăţii şi să-şi maximizeze potenţialul intelectual. În acest cadru, numeroşi alţi factori acţionează pozitiv.

Vizitele la muzee, expoziţii, monumente şi locuri istorice, case memoriale – organizate selectiv – constituie un mijloc de a i învăța să preţuiască valorile culturale, folclorice şi istorice ale poporului nostru. Ele oferă elevilor prilejul de a observa obiectele şi fenomenele în starea lor naturală, operele de artă originale,ceea ce stimulează activitatea de învăţare, întregesc şi desăvârşesc ceea ce elevii acumulează în cadrul lecţiilor.

Vizionarea emisiunilor muzicale, de teatru de copii, distractive sau sportive, stimulează şi orientează copiii spre unele domenii de activitate: muzica, sport, desen.

Excursiile şi taberele şcolare contribuie la îmbogăţirea cunoştinţelor copiilor despre frumuseţile ţării, la educarea dragostei, respectului pentru frumosul din natură, artă, cultură.

Serbările și festivităţile – marchează evenimentele importante din viaţa elevilor. Din punct de vedere educativ, importanţa acestor activităţi constă în dezvoltarea artistică a elevului precum şi în atmosfera sărbatorească instalată cu acest prilej.

Desfăşurate fie sub forma unor cercuri specializate pe discipline, fie sub forma unor excursii tematice, expoziţii, a unor vizite la case memoriale, etc, activităţile extraşcolare oferă fiecărui elev posibilitatea de a se regăsi sau de a-şi descoperi rolul ,de a înţelege că viaţa poate căpăta şi alte valenţe decât cele din procesul obişnuit de învăţare şcolară.

Importanţa acestui gen de activităţi se concretizează în faptul că prin ele se identifică şi mai ales se cultivă corespondenţa dintre aptitudini şi talente ,se stimulează comportamentul creativ al elevului în diferite domenii.

Este adevărat că în ultimii ani conceptul de *activitate extraşcolară* se identifică din ce în ce mai des cu conceptul de *Şcoală Altfel* , program rezervat acelei săptămâni din calendarul şcolar când, lăsând la o parte programe, materii , teme sau sarcini de învăţare, elevii se antrenează în activităţi care, nu numai că le fac o reală plăcere, dar s-au şi dovedit în acelaşi timp a reprezenta o metodă eficientă şi relaxantă de a (se)educa. Se întâmplă acest lucru probabil pentru că , în afara acestei săptămâni –programate în cadrul fiecărei şcoli încă de la începutul anului şcolar-curricula mult prea încărcată permite prea puţin – mai ales la clasele de gimnaziu şi liceu – organizarea activităţilor extraşcolare şi extracurriculare în dauna programului şcolar cotidian. Astfel s-a ajuns ca *Şcoala Altfel* să reprezinte de cele mai multe ori singura oportunitate de desfăşurare a acestui gen de activităţi.Asta doar dacă ingeniozitatea dascălului şi disponibilitatea copiilor nu găseşte „portiţe” să *strecoare* şi în restul anului vreo activitate extracurriculară menită a scoate elevul din rutina şcolară.

Preluată din Occident şi implementată la noi cu rezultate din ce în ce mai bune ,*Şcoala Altfel* oferă tuturor elevilor oportunitatea de a descoperi şi de a învăţa lucruri practice pe care cel mai adesea manualele nu le conţin , de a vizita instituţii, de a viziona spectacole de teatru şi filme sau de a se implica ei înşişi în proiecte educaţionale deosebit de interesante.

Deşi primită cu reţinere în momentul introducerii ei în structura anului şcolar ,*Şcoala Altfel* şi-a dovedit în timp utilitatea, dezvoltând personalitatea copilului în cele mai distractive moduri şi cu rezultate imediate : integrarea în grup ,dezvoltarea spiritului de iniţiativă şi a abilităţilor de cooperare , receptivitatea faţă de părerile celor din jur , încrederea în forţele proprii şi în capacitatea de a lua decizii .

Dacă fiecare dascăl înţelege cu adevărat menirea acestui program planificând activităţi care nu numai să facă plăcere celor cărora li se adresează , dar să se şi realizeze în funcţie de dorinţele ,de preferinţele lor ,de interesele lor, atunci se poate constata că elevul se autodisciplinează supunându-se de bună voie regulilor şi asumându-şi responsabilităţi.

Şi tot despre responsabilizare este vorba atunci când ne propunem să atragem copiii spre *activităţile de voluntariat* .O activitate cu atât mai recomandabilă cu cât poate fi desfăşurată în orice moment al anului şcolar .De ce i-am atrage pe elevii noştri în astfel de activităţi exraşcolare? Răspunsul este simplu. Pentru a le oferi şansa de a se asigura ei înşişi că lumea se îndreaptă în direcţia dorită de ei.

Elevii nu percep voluntariatul ca pe o muncă sau ca pe un efort nerăsplătit financiar ci. ,din contră, ca pe un act cu semnificaţii mult mai profunde , ca pe o investiţie emoţională în propria persoană şi în ceilalţi. Orice formă ar căpăta, voluntariatul rămâne aşadar o activitate interesantă ,atractivă, demnă de a fi promovată şi desfăşurată ca un exemplu de bune practici.

Activităţile extraşcolare, bine pregătite, sunt atractive la orice vârstă. Ele stârnesc interes, produc bucurie, facilitează acumularea de cunoştinţe, chiar dacă necesită un efort suplimentar. Copiilor li se dezvoltă spiritul practic, operaţional, manualitatea, dând posibilitatea fiecăruia să se afirme conform naturii sale. Copiii se autodisciplinează, prin faptul că în asemenea activităţi se supun de bună voie regulilor, asumându-şi responsabilităţi. Dascălul are, prin acest tip de activitate posibilităţi deosebite să-şi cunoască elevii, să-i dirijeze, să le influenţeze dezvoltarea, să realizeze mai uşor şi mai frumos obiectivul principal – pregătirea copilului pentru viaţă. Realizarea acestui obiectiv depinde în primul rând de cadru didactic, de talentul său, de dragostea sa pentru copii, de modul creator de abordare a temelor, prin punerea în valoare a posibilităţilor şi resurselor de care dispune clasa de elevi.

Bibliografie :

Crăciunescu , M , „Contribuţia activităţilor extracurriculare la optimizarea procesului de învăţământ ” ,Editura Discipol, Bucureşti ,2000 , pag.108-110

Ionesc, M , Chiş V , „ Mijloace de învăţământ şi integrarea acestora în activitatea de instruire şi autoinstruire ” ,Editura Presa Universitară Clujeană , Cluj-Napoca, 2001, pag.162

Vlăsceanu , Gheorghe , „ Şcoala la răscruce.Schimbare şi continuitate în curriculumul învăţământului obligatoriu. Studiu de impact” ,Editura Polirom, Bucureşti ,2002, pag.87